Groot Marico

Groot Marico is 'n dorp in die Noordwesprovinsie van Suid-Afrika. Die dorp is eers in 1948 gestig deur A.J.M. van Aardt en 'n paar vriende op die plaas Wonderfontein.  Die Voortrekkers het hulle reeds in 1845 in die omgewing begin vestig. In 1871 is Groot Marico as deel van Zeerust as 'n nuwe distrik verklaar deur die destydse Transvaalse republiek. Groot Marico het veral bekend geword vir die stories wat deur Herman Charles Bosman oor die dorp, sy omgewing en mense geskryf is. Die N4 nasionale pad gaan deur Groot Marico.

 Slag van Kleinfontein 
Die Slag van Kleinfontein het op 24 Oktober 1901 tydens die Tweede Vryheidsoorlog tien kilometer wes van die dorp plaasgevind. Die Boere het die Britse opmars tydelik gestuit; die Britte het 400 man en 'n groot aantal waens verloor terwyl die Boere slegs 60 ongevalle gehad het. Daar is 'n gedenkteken opgerig wat die plek aandui waar die slag plaasgevind het.

 Omgewing 
Daar is ook baie dolomietgrotte in die omgewing waarvan sommige fossieloorblyfsels van diere bevat. Daar is ook drie damme in die omgewing, naamlik die Marico-Bosvelddam, Kromellenboogdam en Klein-Maricodam.

 Sien ook 
 Lys van dorpe in Suid-Afrika
 Marico (kiesafdeling)

 Verwysings 

 Bronne 
 B.P.J. Erasmus: Op Pad in Suid-Afrika. 1995. 
 Eric Rosenthal: Ensiklopedie van Suidelike Afrika. 1967.

Kategorie:Nedersettings in Noordwes